সার দিয়ে নানা পসার। তবে চা আর নানা খাবারের দোকান খিদে বাড়িয়ে দিল কয়েক গুণ। উলটো দিকে শিশু উদ্যান। ভিড় জমিয়েছে ছেলেবুড়ো সকলেই। টাকি পুরসভার উদ্যোগে ঘোষণা চলছে বেড়ানোর নানা জায়গার নাম। সঙ্গে সন্ধ্যা মুখোপাধ্যায়ের একটি গানের একঘেয়ে দু’টি কলি। দলের জন্য ভাড়া করা হল একটি ছোটো লঞ্চ। জোলো হাওয়ায় পতপত করে উড়ছে ভারতের পতাকা। চার দিকে ঘন কুয়াশার আস্তরণ কেটে সূর্য মাথার ওপর থাকলেও শিশুর মতো নরম আলোই প্রাপ্য থাকল। ইছামতীর বুক চিরে এগিয়ে চলল লঞ্চ, চোখে পড়ল কেয়াপাতার জঙ্গল। একটু এগিয়ে মোহনা – কালিন্দী, বিদ্যাধরী আর ইছামতী। কালিন্দী চলে গিয়েছে সুন্দরবনের দিকে, বিদ্যাধরী ক্যানিং আর ইছামতীতে ভেসে বেড়ানো। মাছরাঙা দ্বীপের গা দিয়ে ফেরিঘাটে ফিরে আসা। প্রতিবেশী দেশের গরু-ছাগল ও মানুষের নানা কাজও চোখে পড়ল। ঘন্টা দেড়েকের জলভ্রমণ শেষে এ বার মধ্যাহ্ন ভোজন।